Tekan empere Heru jebul ing kono wis ana bocah cilik-cilik sing padha dolanan gambar. Gandheng bocah-bocah iki isih luwih cilik tinimbang Heru sakancane, mbok menawa lagi ngenal angka, dolanane dudu kar-karan, nanging tek-puk. Carane: tumpukan gambar sing wis dikasut diubengake pasarta, ditawarake arep dikethok apa dirut. Yen dikethok ateges bocah kuwi bakal njupuk sebagean saka tumpukan kuwi dipindhah posisine. Bisa neng ndhuwure, bisa neng ngisore, utawa ditlesepke neng tengah. Nanging yen dijawab rut, ateges dolanan bisa dibacutake. Bandar sing ngasut banjur nyelehke tumpukan gambar kuwi neng tengah. Pasarta banjur njupuk sakarepe saka tumpukan gambar kuwi. Endi sing dijupuk, ora kena diowahi posisine, gambar sing dibukak kuwi pira angka ekane yakuwi bijine. Ora ana petungan jumlah-jumlahan.